CELEX: 32020R0128
Language: et
Date: 2019-11-25 00:00:00
Title: Komisjoni delegeeritud määrus (EL) 2020/128, 25. november 2019, millega muudetakse Euroopa Parlamendi ja nõukogu määruse (EL) nr 978/2012 (üldiste tariifsete soodustuste kava kohaldamise kohta) II lisa

31.1.2020   
               
               
                  ET
               
               
                  Euroopa Liidu Teataja
               
               
                  L 27/6
               
            
         KOMISJONI DELEGEERITUD MÄÄRUS (EL) 2020/128,
         25. november 2019,
         millega muudetakse Euroopa Parlamendi ja nõukogu määruse (EL) nr 978/2012 (üldiste tariifsete soodustuste kava kohaldamise kohta) II lisa
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 978/2012 üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta, (1) eriti selle artikli 5 lõiget 3,
         ning arvestades järgmist:
         
                     (1)
                  
                  
                     Euroopa Parlamendi ja nõukogu määruse (EL) nr 978/2012 artiklis 4 on sätestatud kriteeriumid, mille alusel antakse üldiste tariifsete soodustuste kava (edaspidi „kava“) üldise korra raames tariifseid soodustusi.
                  
               
                     (2)
                  
                  
                     Määruse (EL) nr 978/2012 artikli 4 lõike 1 punktis a on sätestatud, et kui riik on Maailmapanga liigituse kohaselt kõrge või üle keskmise sissetulekuga riik kolmel järjestikusel aastal, mis vahetult eelnevad soodustatud riikide loetelu ajakohastamisele, siis ei tuleks tema suhtes enam kava kohaseid soodustusi kohaldada.
                  
               
                     (3)
                  
                  
                     Määruse (EL) nr 978/2012 artikli 1 lõike 2 punktis a osutatud kava alusel soodustatud riikide loetelu on kehtestatud kõnealuse määruse II lisas. Määruse (EL) nr 978/2012 artikli 5 lõike 2 kohaselt peab komisjon II lisa iga aasta 1. jaanuariks läbi vaatama, et muuta seal loetletud riikide staatust vastavalt artiklis 4 sätestatud kriteeriumidele.
                  
               
                     (4)
                  
                  
                     Vastavalt määruse (EL) nr 978/2012 artikli 5 lõike 2 punktile a tuleb kava alusel soodustatud riigile ja ettevõtjatele anda piisavalt aega, et soodustatud riigi staatust korrektselt muuta. Vastavalt määruse (EL) nr 978/2012 artikli 4 lõike 1 punktile a tuleb seega jätkata kava üldise korra kohaldamist ühe aasta jooksul pärast riigi staatuse muutmise jõustumise kuupäeva.
                  
               
                     (5)
                  
                  
                     Maailmapank on liigitanud Nauru, Samoa ja Tonga aastatel 2017, 2018 ja 2019 üle keskmise sissetulekuga riikideks. Seetõttu ei vasta nad määruse (EL) nr 978/2012 artikli 4 lõike 1 punkti a kohaselt enam kava raames soodustatud riigi staatuse tingimustele ning tuleks kõnealuse määruse II lisast välja jätta. Kava üldist korda nende riikide suhtes tuleks kohaldada veel aasta pärast seda, kui jõustub otsus nende riikide väljajätmise kohta määruse (EL) nr 978/2012 II lisast. Seepärast tuleks lihtsuse ja õiguskindluse huvides jätta Nauru, Samoa ja Tonga määruse (EL) nr 978/2012 II lisast välja alates 1. jaanuarist 2021,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 978/2012 II lisa veergudest A ja B jäetakse välja järgmised riigid ja nende tähestikulised koodid:
            
               
                           „NR
                        
                        
                           Nauru
                        
                     
                           WS
                        
                        
                           Samoa
                        
                     
                           TO
                        
                        
                           Tonga“.
                        
                     
         
         
            Artikkel 2
            Käesolev määrus jõustub 1. jaanuaril 2020.
            Artiklit 1 kohaldatakse alates 1. jaanuarist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. november 2019
            
               
                  Komisjoni nimel
               
               
                  President
               
               Jean-Claude JUNCKER
            
         
         
            (1)  Euroopa Parlamendi ja nõukogu 25. oktoobri 2012. aasta määrus (EL) nr 978/2012 üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta (ELT L 303, 31.10.2012, lk 1).